Il-Ġimgħa 17 ta' Jannar tingħata bidu għall-Viżta Pastorali fil-Parroċċa ta' Fleur-de-Lys mill-Isqof Awżiljarju Joseph Galea-Curmi, bl-ewwel laqgħa tiegħu tkun mal-komunità ta' Dar Ħanin Samaritan. Messaġġ tal-okkażjoni mill-Isqof Awżiljarju Mons. Joseph Galea-Curmi Għeżież membri tal-Parroċċa ta' Fleur de Lys, huwa ta' ferħ kbir għalija li f'dawn il-jiem se niġi għall-Viżta Pastorali f'din il-parroċċa għażiża. Il-komunità parrokkjali tagħkom, taħt il-ħarsien tal-Madonna tal-Karmnu, din is-sena tagħlaq 45 sena mwaqqfa bħala parroċċa. Hija okkażjoni sabiħa ta' ringrazzjament lil Alla għal tant ġid li sar f'dawn is-snin mill-patrijiet Karmelitani li servew din il-komunità, u minn tant nies oħra kollaboraturi f'din il-ħidma pastorali. F'Marzu tal-2011 kienet saret Viżta Pastorali mill-Arċisqof ta' dak iż-żmien, Mons. Pawlu Cremona O.P. Fil-Viżta Pastorali li se tibda ftit ġranet oħra, nixtieq nara mill-qrib ir-realtà li qed tgħixu bħala komunità Nisranija llum, fid-dawl tal-iżviluppi li seħħew mill-Viżta Pastorali tal-2011. Se niltaqa' mat-tfal, mal-adolexxenti, mal-familji, mal-anzjani u mal-morda. Se niltaqa' ma' dawk kollha li qed jaħdmu u jagħtu sehemhom b'ħafna dedikazzjoni f'oqsma differenti ta' formazzjoni u ta' ħidma għall-ġid tal-oħrajn, fosthom reliġjużi ta' kongregazzjonijiet differenti. Se jkollna l-opportunità nitolbu flimkien, nisimgħu lil xulxin, nagħrfu l-ħafna sabiħ u tajjeb li qed jiffjorixxi f'din il-komunità. Nistedinkom biex flimkien nidentifikaw l-isfidi u l-opportunitajiet ġodda fil-ħidma pastorali biex din il-ħidma tissaħħaħ u nwieġbu għal dak li qed jitlob minna l-Mulej illum. Nixtieq li ż-żjara tiegħi fostkom tkun esperjenza sabiħa għalina lkoll u tgħinna biex ngħożżu l-ħajja bl-imħabba. Għal dan nixtieqkom titolbu, b'mod speċjali fil-ġranet ta' tħejjija għal din il-Viżta Pastorali. Il-Mulej iberikkom. Isqof Awżiljarju Il-Programm tal-Viżta Pastorali Il-Ġimgħa 17 ta' Jannar 9:15 am L-Isqof jiltaqa' mal-komunità ta' Dar Ħanin Samaritan L-Erbgħa 22 ta' Jannar 9:15 am L-Isqof jiltaqa' mal-istudenti u l-istaff tal-iskola Santa Monika 10:45 am L-Isqof jiltaqa' mal-grupp tal-anzjani fiċ-ċentru parrokkjali 11:20 am L-Isqof iżur il-komunità tas-Sorijiet Ulied il-Qalb ta' Ġesù Il-Ħamis 23 ta' Jannar 10:00 am L-Isqof jiltaqa' mal-istudenti u l-istaff tal-iskola primarja 11:30 am L-Isqof iżur il-komunità tas-Sorijiet Karmelitani Il-Ġimgħa 24 ta' Jannar 5:30 pm L-Isqof jiltaqa' mat-tfal, adolexxenti u katekisti fiċ-ċentru parrokkjaliż 7:00 pm L-Isqof jiltaqa' mal-operaturi pastorali fiċ-ċentru parrokkjali Is-Sibt 25 ta' Jannar 5:45 pm L-Isqof jamministra s-Sagrament tal-Qrar fil-Knisja Parrokkjali 6:30 pm L-Isqof jiċċelebra Quddiesa fil-Knisja Parrokkjali u wara jiltaqa' ma' dawk preżenti Il-Ħadd 26 ta' Jannar 5:00 pm L-Isqof jiċċelebra Quddiesa għall-komunità Filippina u Indjana fil-Knisja Parrokkjali 6:30 pm L-Isqof iżur il-komunità tas-Sorijiet Agostinjani. www.knisja.mt www.knisja.mt/ritratti
Bidu għall-Viżta Pastorali fi Fleur-de-Lys